Venäläismediassa kauhistellaan Lontoon Heathrow’n lentoasemalla Aeroflotin koneeseen tehtyä tarkastusta. Venäläiskoneen kapteenin mukaan tarkastus oli laiton, kansainvälisen ilmailusopimuksen mukaan ei.

Aeroflotin koneeseen tehtiin yllätystarkastus pitkänäperjantaina Lontoossa. Venäjä tuohtui välittömästi ja lähetti Britannialle nootin. Kuvan kone ei liity tapaukseen. EPA/AOP

Venäjän ja Ison-Britannian välit kiristyvät kiristymistään. Perjantaina Lontoon Heathrow ' n lentoasemalle saapunut venäläinen Aeroflot-kone tyhjennettiin matkustajista sekä henkilökunnasta, ja Britannian viranomaiset tekivät koneeseen tarkastuksen.

Koneen kapteeni Vitalij Mitrofanov kertoo uutistoimisto Tassille olleensa ainoa, jonka sallittiin jäädä koneeseen. Hänen mukaansa brittiviranomaisten suorittama tarkastus kesti viidestä seitsemään minuuttia, eikä hänelle kerrottu mitään syytä sille.

- En voinut edes seurata heidän toimiaan. Meidän sääntöjemme mukaan jokaisella tarkastusviranomaisella pitäisi olla matkustamon henkilökunnan jäsen mukanaan, Mitrofanov sanoi.

Venäjä on tulkinnut Ison-Britannian toimet jälleen yhdeksi provokatiiviseksi vedoksi ja lähettänyt Ison-Britannian ulkoministeriöön nootin sekä pyynnön selvittää tapahtunutta.

Ison-Britannian mukaan kyseessä oli rutiininomainen tarkastus, joka ei liittynyt millään tavalla Sergei Skripalin myrkytystutkintaan. Kansainvälisen siviili-ilmailun yleissopimuksen mukaan " jokaisen sopimusvaltion asianomaisilla viranomaisilla on oikeus, ilman kohtuutonta viivytystä, suorittaa tarkastus toisten sopimusvaltioiden ilma-aluksissa niiden saapuessa tai lähtiessä sekä tarkastaa tässä sopimuksessa määrätyt lupakirjat ja muut asiakirjat. "

Lähteet: Tass, Interfax, The Daily Telegraph, Finlex.fi